Den 27. februar 2006
       ama                                                                                                  

Dok.id:  83944
Sagsb :   Anne Margrethe Andersen
Bedes anført i skrivelser denne
sag vedrørende

Kirkeministeriet
Frederiksholms Kanal 21
Postboks 2123
1015 København K

(fremsendt pr. e-post)

I brev af  16. februar 2006 har Kirkeministeriet anmodet stiftsøvrigheden om en redegørelse for anvendelse af kirkeskattemidler til repræsentative formål, samt en kommentar til de konkrete sager, der har været omtalt i BT den 13., 14. og 15. februar 2006.

Københavns Stiftsøvrighed skal indledningsvis oplyse, at der ikke i stiftet findes en nedskreven politik for markering af runde fødselsdage, jubilæer og  til- og fratrædelser i stiftet. 

Ved en medarbejders tiltræden, runde fødselsdage eller jubilæer markeres dagen med fælles morgenmad for personalet. Ved fratræden spises ligeledes fælles morgenmad, som den fratrædende medarbejder betaler. Ved runde fødselsdage, jubilæer og fratræden gives en boggave (125 kr. pr. gave). Såfremt der i øvrigt gives gaver, samles der ind  hertil blandt stiftets personale.

Herudover inviteres personalet på en  årlig stiftsudflugt. I 2005 besøgtes Sankt Petri kirke samt Statens Museum for Kunst, hvor museumsinspektør Allis Helleland  blandt andet gav en kort orientering om de museumsgudstjenester, der afholdes på museet. I forbindelse med besøget på museet blev der serveret en let frokostanretning i museets restaurant. Udgifterne i forbindelse med udflugten i 2005 androg i alt  4.171 kr. Endelig afholdes en julefrokost for personalet samt stiftamtmand og  domprovst. Udgiften hertil har i 2005 andraget  3.972,75  kr. excl. drikkevarer. 

Med hensyn til opmærksomheder/gaver  i øvrigt kan det oplyses, at der  i forbindelse med foredrag i stiftssammenhæng alene gives gaver, såfremt der ikke ydes  honorar for foredraget/kurset. Herudover  gives gaver/blomsterhilsener i forbindelse med runde fødselsdage og  tiltræden/fratræden for biskopper, provster, amtmænd eller andre tætte samarbejdspartnere. Til stiftets præster/provster samt emeritiipræster/provster sendes en blomsterhilsen i forbindelse med alvorlig sygdom eller  dødsfald. Ved gaver ligger prisen omkring 300-500 kr., for blomsterhilsener normalt omkring 200-250 kr. 

Ud over den omfattende mødevirksomhed, der finder sted i bispegården, med blandt andet menighedsråd, præster og provster kan af  øvrige  arrangementer nævnes  møder i stiftsrådet, som blev oprettet i 2005. Der vil blive afholdt 4-5 møder årligt. Møderne har en varighed af 3½ time. Ved mødet serves kaffe med kage/småkager, sandwich med en øl/vand og evt. lidt frugt. Endvidere afholdes et årligt møde med provstisekretærerne. Mødet indledes med morgenbrød og der serveres en sandwich til frokost.

Kirkeministeriet har dernæst anmodet om en kommentar til de konkrete sager, der har været omtalt i BT den 13., 14. og 15. februar 2006.

1. Reception den 28. januar 2001 i anledning af biskoppens 60-års dag:
v/ stiftamtmand Bente Flindt Sørensen 

Receptionen blev planlagt i et samarbejde mellem Vor Frue sogns menighedsråd, domprovst Anders Gadegaard, stiftamtmand Bente Flindt Sørensen og daværende stiftskontorchef  Jørgen Christiansen.

Receptionen kom i stand efter et ønske fra Vor Frue sogns menighedsråd om at markere biskoppens fødselsdag med en festgudstjeneste i Vor Frue Kirke (Domkirken) med efterfølgende reception i Universitetets festsal. Festsalen blev valgt dels fordi der ikke er lokaler i Domkirken af tilstrækkelig størrelse, dels fordi festsalen traditionelt benyttes til større stiftsmøder som det årlige landemode, hvor der også indledes med en gudstjeneste i Vor Frue Kirke. Festsalen er rummelig og ligger lige ved siden af Domkirken, hvilket gør den hensigtsmæssig at benytte til større sammenkomster.

Antallet af deltagere, der på forhånd blev skønnet til omkring 600, bestod af menighedsrådsmedlemmer fra stiftets 110 menighedsråd, præster og provster samt samarbejdspartnere, f.eks. kirkelige organisationer, foreninger, kirkeministeriet. (kopi af indbydelse til reception vedlagt).

Ved receptionen overraktes samtidigt de 110 menighedsråds officielle gave til stiftet: Thomas Kluges portræt af biskoppen i ornat. Indtil biskoppens afgang er portrættet ophængt i bispegårdens repræsentationslokaler. Herefter ophænges det i Vor Frue Kirke, således som det er traditionen.

Som det fremgår af de tidligere fremsendte bilag kostede selve receptionen 105.169,50 kr., hvortil kommer 12.000 kr. til leje af festsalen. Af disse udgifter har Vor Frue sogns menighedsråd refunderet stiftet halvdelen.

Receptionen fandt sted umiddelbart efter gudstjenesten fra kl. 12.00 til kl. 15.00, hvorfor det af festudvalget blev vurderet, at der burde serveres en lettere anretning. Som det fremgår af bilaget fra Universitetets kantine, blev der ikke bestilt fulde kuverter til alle deltagerne. 

2. Landemodet i København den 6-7. oktober 2005:
v/Erik Norman Svendsen

Landemodet i København omfatter både et endags-møde for biskop, stiftamtmand og provster samt et offentligt møde med landemodegudstjeneste og efterfølgende sammenkomst i Universitetets festsal for stiftets menighedsråd og præster. Ved landemodegudstjenesten i 2005 blev venskabsaftalen med Visby stift underskrevet af de to biskopper og biskop Lennart Koskinen, Visby prædikede. Ved årets landemodesammenkomst deltog omkring 350 menighedsrådsmedlemmer og præster. Også her var der et indslag om kirkelivet på Gotland. Årets landemodetaler var kirkeminister Bertel Haarder og biskoppen aflagde årsberetning.

Aftenen efter det udvidede landemode afholdes efter gammel tradition en landemodemiddag i bispegården for stiftamtmand og provsterne med ægtefæller, stiftskontorchef med ægtefælle og biskoppens sekretær. I 2005 deltog desuden biskop, domprovst, stiftsdirektør og stiftslektor fra Visby stift. I alt 34 deltog i middagen. Kuvertpris 340 kr. excl. drikkevarer. 

De samlede udgifter ved landemodet androg efter fradrag af menighedsrådenes egenbetaling i forbindelse med arrangementet  i Universitetets festsal men incl. udgifter ved landemodemiddagen i alt  50.145 kr., jfr. tidligere fremsendte bilag.

3. Landemodet  på Bornholm den  14. november 2005.

Siden 1992 har Københavns stift holdt et særligt landemode på Bornholm af hensyn til de bornholmske menighedsråd og præster. Det bornholmske landemode indledes altid med gudstjeneste i Sct. Nicolai Kirke ved biskoppen og med efterfølgende møde på Hotel Fredensborg med  i alt 280 deltagere i 2005. Også ved det bornholmske landemode talte kirkeminister Bertel Haarder og biskoppen aflagde årsberetning. Ved landemodet i 2005 fejredes ligeledes den netop indgåede venskabsaftale med Visby stift, Gotland, hvorfor de tre provster fra Visby stift samt stiftslektor deltog i landemodet.

I tilknytning til landemodet afholdes på Hotel Fredensborg en middag for øens statsamtmand med ægtefælle, stiftamtmanden, stiftskontorchefen og de to bornholmske provster med ægtefæller samt den juridiske sagsbehandler, der har Bornholm som arbejdsområde. Der var i 2005 alt 18 deltagere incl. gæsterne fa Visby stift. Kuvertpris 250 kr. excl. drikkevarer.

De samlede udgifter i forbindelse med det bornholmske landemode udgjorde efter fradrag af menighedsrådenes egenbetaling, men incl. udgifter til middagen og  overnatning i alt 24.193 kr., jfr. tidligere fremsendte bilag.

4. Provstemøde- og seminar i Bergen den 8. – 9. april 2003.

8. april 2003:
Ankomst til Bergen Lufthavn den 8. april kl. 11,25.
Kl. 14.00-17.00: Konference i Bergen om den kirkelige reform i Bergen indre by (program vedlagt).
Kl.17.00: Gudstjeneste
Kl.18,30: Modtagelse i bispegården hos bispeparret Else Liv og Ole D. Hagesæther.
kl.20.00: Middag på restaurant Fløien for værtsfolk og konferencens arrangør og foredragsholdere samt alle provster, stiftskontorchefen og  bispeparret.
9. april:
Kl.  9.00-12.30: Konferencen fortsat (se program).
Kl. 14.00-16,00: Forårsprovstemøde
Kl. 17.00: Afgang med fly fra Bergen.

Samtlige provster, stiftskontorchefen og biskoppen med ægtefælle deltog i turen. Margit Svendsen deltog som ”praktisk tovholder” og af repræsentative grunde, idet gruppen  blandt andet var inviteret til at besøge det norske bispepar i Bergen bispegård.

Den i BT omtalte middag på Restaurant Fløien var stiftets tak til konferencens arrangør og foredragsholdere, der alle medvirkede uden honorar. Der var  23 deltagere i middagen, der  kostede i alt 15.408,68 kr. incl. transport op til restauranten.

De samlede udgifter ved provstemødet androg efter fradrag af provsternes egenbetaling alt  77.362,78 kr., jfr. tidligere fremsendte bilag.

Kirkeministeriet har endvidere anmodet Stiftsøvrigheden i København om at koordinere en redegørelse om de i 2005 afholdte bispemøder, herunder deltagerkreds og udgiftsniveau. Stiftsøvrigheden anmodes i den forbindelse om en mere generel redegørelse for den stilling en ægtefælle til en biskop, provst eller præst har i forhold til ægtefællens arbejde. Da stiftamtmanden ikke deltager i planlægningen af disse arrangementer, er nedenstående bemærkninger udarbejdet af biskoppen over Københavns stift.

Bispemøder i 2005:

1. Bispemødet i København den 4-5. januar.
    
Mødet afholdtes i tilslutning til Dronningens nytårskur og strakte sig over 2 dage. Hele mødet afholdtes i Københavns Bispegård, og samtlige 12 biskopper deltog. Mødet omfattede tillige et møde med samtlige domprovster, der også var i København til kur.

I forbindelse med nytårsbispemødet er der tradition for at invitere kirkeministeren og departementschefen til middag i bispegården den første aften. Ud over ministeren og departementschefen deltager samtlige biskopper og min ægtefælle. Kuvertpris 350 kr. excl. drikkevarer. 

Bispemødets anden middag finder altid sted på restaurant. Heri deltager foruden biskopperne et par medarbejdere fra stiftsadministrationen samt min ægtefælle. Et par af de øvrige biskoppers ægtefæller, der alligevel var i byen i de dage, blev inviteret med. Kuvertpris 275 kr. excl. drikkevarer.

De samlede udgifter ved bispemødet androg i alt 26.000,04 kr., jfr. tidligere fremsendte bilag.

2. Bispemødet på Hotel Hesselet, Nyborg den 20-21. april.  

Hvert år holdes et bispemøde af 1½ dags varighed på Fyn udelukkende med deltagelse af biskopperne. I forbindelse med dette møde afholdtes et møde med bestyrelsen for Folkekirkens Uddannelsesinstitutioner den 20. april. 

I mødet deltog 8 biskopper, stiftskontorchefen fra Fyns stift samt delegationen fra Folkekirkens Uddannelsesinstitutioner. De samlede udgifter androg incl. overnatning i alt 28.193,00 kr.

3. Ekstraordinært bispemøde i Hans Egedes Hus i Nuuk/ Grønland, den 27. juni.

Det ekstraordinære bispemøde fandt sted i forbindelse med den grønlandske kirkes 100 års jubilæum, der blev fejret den 26. juni i Hans Egedes Kirke i Nuuk med Tv-transmitteret festgudstjeneste ved biskop Sofie Petersen og efterfølgende kaffemik i byens forsamlingshus. Besøget omfattede også officiel regeringsmiddag den 26. juni om aftenen, selve bispemødet den 27. juni og en udflugt til Præstefjorden den 28. juni med afsluttende middag med Grønlands stift som vært (program for jubilæet vedlagt).

Det var første gang i historien, at et dansk bispemøde blev holdt på Grønland. Der deltog 8 biskopper samt enkelte ægtefæller, der ligeledes var officielt indbudt af den grønlandske kirke. 

Bispemøde i Ribe den 26-27. oktober.

Efterårets bispemøde af 1½ dags varighed afholdes traditionen tro på skift mellem biskopperne (dog minus København, der er vært hvert år til nytårsmødet). 

Det er sædvane, at biskoppernes ægtefæller deltager, og den fælles afsluttende middag foregår derfor i den pågældende bispegård hos værtsparret. Ud over bispeparrene deltog tillige stiftsamtmand og domprovst med ægtefæller.

Ved mødets begyndelse den 26. oktober afholdtes i øvrigt en beskeden middag på Hotel Dagmar  med 17 deltagere incl. stiftskontorchefen.

I forbindelse med bispemødet afholdtes tillige møde med repræsentanter for Præsteforeningen og Danmarks Radio. De samlede udgifter ved mødet androg i alt 25.528,80 kr.  

Redegørelse for ægtefællers deltagelse. 

Der er i folkekirken en meget lang tradition for, at præsters, provsters og biskoppers ægtefæller har visse repræsentative og ulønnede opgaver. Det hænger bl.a. sammen med, at de bor i tjenestebolig og således ofte bliver involveret i ægtefællens aftaler og arrangementer, ligesom  en væsentlig del af arbejdet foregår i weekender og om aftenen, hvor deltagelse fra ægtefællen forventes. 

Det er derfor en gammel tradition, at provsternes ægtefæller indbydes til at deltage i den årlige afsluttende landemodemiddag i bispegården. Det med til at styrke den sociale og arbejdsmæssige del af provstens arbejde.

For biskoppernes vedkommende er ægtefællerne i høj grad involveret i de arrangementer, som afholdes i årets løb i bispegården. Mange af biskoppernes ægtefæller står desuden til rådighed ved besøg af gæster fra ind- og udland, og bispeparrene inviteres til en række større kirkelige begivenheder i og uden for stiftet i årets løb.

Det har hidtil været gældende kutyme, at når bispeparret inviteres til en begivenhed af repræsentativ  eller tjenstlig karakter inden for stiftet, afholdes de dermed forbundne udgifter af stiftet. 

Ved bispevielser i Danmark inviteres alle biskoppernes ægtefæller med til bispevielsen af det pågældende stift og af kirkeministeren til at deltage i den efterfølgende fest, som ministeriet afholder.

Biskopperne deltager desuden på skift i bispevielser i de øvrige nordiske landes evangelisk-lutherske folkekirker, hvor det er kutyme, at ægtefæller også deltager. Ligeledes indbydes biskopperne på skift med ægtefælle til at lade sig repræsentere ved særlige kirkelige markeringer i de øvrige nordiske kirker. 

Endelig er det kutyme, at alle de nordiske lutherske biskopper med ægtefæller samles én gang hvert tredje år på skift i et af de nordiske lande til et fælles møde af 4 dages varighed, senest i Borgå i Finland i juni 2004. 

Biskopperne kan tilslutte sig  kirkeminister Bertel Haarders udtalelse af 21. februar 2006 til journalist Morten Nøhr  Mortensen, B.T., hvori han understreger, at der i folkekirken generelt lægges stor vægt på, at præstens ægtefælle deltager i præstens arbejde.

Med venlig hilsen

Kopi til: Alle biskopper.